Diari Oficial de la Generalitat Valenciana


Sumari del DOGV 7709, del 01-02-2016 (2016/403)

RESOLUCIÓ de 7 de gener de 2016, de la Direcció General de Medi Natural i d'Avaluació Ambiental, per la qual s'ordena la publicació de l'estimació d'impacte ambiental corresponent a l'expedient 103/15-AIA Alcoi.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7709

Data del DOGV
:   01-02-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/403


Data del document
:   07-01-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Alcoi
    * impacte ambiental

RESOLUCIÓ de 7 de gener de 2016, de la Direcció General de Medi Natural i d'Avaluació Ambiental, per la qual s'ordena la publicació de l'estimació d'impacte ambiental corresponent a l'expedient 103/15-AIA Alcoi. [2016/403]  
De conformitat amb l'article 31.5 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, el qual estableix la publicació en el Diari Oficial de la Comunitat Valenciana de l'estimació d'impacte ambiental, resolc:  
  
  
Publicar en el Diari Oficial de la Comunitat Valenciana l'estimació d'impacte ambiental corresponent a l'expedient 103/15-AIA Alcoi.  
  
  
«Estimació d'impacte ambiental  
Expedient:103/6137-CNY.  
Títol: Projecte de torreta de vigilància al paratge de Sant Antoni per a la prevenció d'incendis a Alcoi.  
Òrgan substantiu: Ajuntament d'Alcoi.  
Promotor: Ajuntament d'Alcoi.  
Localització: Partida Sant Benet Baix, parcel·la 20 del polígon 25, del terme municipal d'Alcoi.  
  
Descripció del projecte i alternatives estudiades:  
El projecte consisteix en la instal·lació d'una torreta de vigilància de fusta de 7 metres d'alçària sobre una base de pastilla de formigó d'aproximadament 6 m². Respon a l'epígraf de «construccions i edificacions públiques singulars, incloses les de defensa contra incendis», per la qual cosa es troba inclòs en els supòsits esmentats en l'article 13.b del Decret 121/2004, de 16 de juliol, del Consell, pel qual s'aprova el pla d'ordenació de recursos naturals del parc natural del Carrascar de la Font Roja (PORN).  
Es troba ubicat al parc natural del Carrascar de la Font Roja, pels voltants de l'ermita de Sant Antoni, en terreny qualificat com a sòl no urbanitzable de protecció forestal i paisatgística, en la zona 1 de zonificació del PORN: «espais naturals de protecció especial» i en la zona C de zonificació del PRUG «d'ús públic sostenible».  
  
És una actuació inclosa en el pla local de prevenció d'incendis del terme municipal d'Alcoi, i el seu objecte és obtindre un punt de vigilància que supose un increment de la conca visual d'un 7,93 % respecte a l'alçària d'un observador (2 m), fet que significa un percentatge de visibilitat de 28,43 m.  
Per a l'elecció de la ubicació, es van estudiar diverses conques visuals i s'arribà a la conclusió que els punts que millorarien el percentatge per a la vigilància i la prevenció d'incendis serien l'alt de la Cava de Santa Maria, el mas de la Pineda, l'ermita de Sant Antoni i la Serreta. De tots, l'únic accessible en vehicle és el corresponent a l'ermita de Sant Antoni.  
Una vegada triada la ubicació de la torreta en aquest punt, es consideren tres alternatives, tenint en compte criteris de visibilitat i d'impactes ambientals, sobretot el criteri paisatgístic. Encara que en el projecte es proposa una torreta de 8 m d'alçada, se seguirà el criteri de l'equip tècnic del parc natural de la Font Roja, que proposa que no se superen els 7 m, segons el criteri que s'utilitza per a altres construccions o infraestructures d'àmbit agrari dins del parc natural.  
  
  
Tramitació administrativa  
El 27 d'octubre de 2014 dels serveis territorials es remet una memòria del projecte amb l'estudi d'impacte ambiental, l'estudi d'integració paisatgística i l'expedient administratiu municipal, incloent-hi el certificat d'informació pública, en què s'indica que no hi ha hagut al·legacions en el període d'exposició pública realitzat.  
Amb data 4 d'agost de 2015, es rep de la Direcció General de Medi Natural i Avaluació Ambiental la documentació corresponent del projecte, amb els informes del Servei de Vida Silvestre, d'Espais Naturals i Gestió Forestal.  
En els informes emesos figura el següent:  
- Informe d'11 de febrer de 2015 del Servei de Vida Silvestre, com a òrgan competent en la gestió d'espais de Xarxa Natura 2000, en què s'indica que el projecte s'ubica en la ZEC Serres de Mariola i del Carrascar de la Font Roja, declarada pel Decret 192/2014. Aquest decret estableix com a norma de gestió i de la ZEPA els PORN i PRUG dels parcs naturals de la Serra de Mariola i Carrascar de la Font Roja, de manera que cal considerar que el compliment d'aquestes normes garanteix el manteniment en un estat de conservació favorable dels hàbitats i les espècies existents en la ZEC i ZEPA, i que la interpretació d'aquests PORN i PRUG s'han de derivar al Servei de Gestió d'Espais Naturals Protegits.  
Es considera que el projecte serà acceptable des del punt de vista de les competències del Servei de Vida Silvestre si, a criteri del servei esmentat, es compleixen els PORN i PRUG mencionats.  
- Informe de 24 de febrer de 2015, del Servei d'Espais Naturals Protegits, que coincideix en les seues consideracions amb l'emés l'1 de juliol de 2015, en què s'indica:  
- Respecte a la zonificació, exposa que es troba en la zona d'ús públic sostenible (C) del PRUG, coincidint amb els miradors de l'ermita de Sant Antoni.  
- Quant a la normativa aplicable, cita l'article 72 PRUG (caracterització de la zona C) i l'article 73.2b PRUG (localització geogràfica).  
Així mateix, quant al pla de prevenció d'incendis forestals al parc natural del Carrascar de la Font Roja i el pla d'actuacions per a la prevenció de causes, cita l'anàlisi d'ombres (pàg. 55): «Seria convenient augmentar-ne la presència al llarg de la N-340, en el trajecte que passa per l'interior dels límits del PORN, ja que és la via de comunicació que més trànsit manté en l'entorn del parc.»  
Realitza les consideracions següents:  
- Quant a la ubicació, la instal·lació de la torreta de vigilància sol·licitada és conforme a la normativa del parc natural, perquè se situa en una àrea d'ús públic sostenible (C), i dóna un servei al parc de vigilància d'incendis (voluntariat) i compleix, a més, una funció didàctica naturalística. La seua integració en el paisatge és adequada als usos de la zona.  
- Quant a la seua funcionalitat, suposa un suport important als objectius del pla de prevenció d'incendis forestals del parc natural. Amb la seua instal·lació es podran vigilar àrees actualment en ombra per als mitjans de vigilància. Àmplies zones boscoses pròximes a la N-340, barranc de la Batalla, urbanització de l'Estepar, etc., no són visibles des dels observatoris més pròxims (Menejador, Salviar).  
Conclou amb l'emissió d'un informe favorable per a la realització de l'obra quant a la seua compatibilitat amb el que disposa la normativa mediambiental del parc natural de la Font Roja.  
- Informe de 3 de març de 2015, del Servei d'Infraestructura Verda i Paisatge sobre l'estudi d'integració paisatgística, en què s'indica que l'actuació se situa sobre el paisatge de rellevància regional «PRR20, Serres de l'Interior d'Alacant, Mariola, Maigmó i Penya Roja» (directriu 53 del Decret 1/2011, pel qual s'aprova l'estratègia territorial de la Comunitat Valenciana).  
En relació amb el contingut de l'estudi d'integració paisatgística, indica que es considera prou per a valorar la incidència del projecte en el paisatge, de conformitat amb el que estableixen els articles 52 i 57 del RPJECV. No obstant això, no té la justificació del desplegament del pla de participació pública proposat, els seus resultats i la consideració d'aquests, de conformitat amb el que s'estableix en l'article 15.3f i en els apartats 5 i 6 de l'article 16 del RPJECV.  
Conclou amb l'emissió d'un informe favorable, sempre que es duguen a terme les mesures d'integració paisatgística fixades en l'estudi d'integració paisatgística que acompanya el projecte, atés l'abast de l'actuació i que, en tot cas, el valor del paisatge és molt alt (article 37 del RPJECV).  
- Informe d'11 de març de 2015 en matèria forestal i de vies pecuàries:  
S'indica que l'obra es troba dins de la forest pública «Sant Antoni AL-013», propietat de l'Ajuntament d'Alcoi i en terreny forestal. No obstant això, la ubicació de la torreta de vigilància es farà en una explanació rasa ja existent, amb la qual cosa no cal cap tipus d'eliminació ni modificació de la vegetació forestal existent. La seua integració en el paisatge és adequada als usos de la zona.  
No té afecció sobre vies pecuàries, es troba a més de 80 m, separada de la via pecuària sendera del coll de Guerra a Regadiuet, d'una amplària necessària de 17 m i una amplària legal de 10-12 m.  
Quant a la seua funcionalitat, suposa un suport important als objectius del pla de prevenció d'incendis forestals del parc natural. Amb la seua instal·lació es podran vigilar àrees actualment en ombra per als mitjans de vigilància. Àmplies zones boscoses pròximes a la N-340, barranc de la Batalla, urbanització de l'Estepar, etc., no són visibles des dels observatoris més pròxims (Menejador, Salviar).  
Per la qual cosa conclou amb l'emissió d'un informe favorable sobre la realització de l'obra quant a la seua compatibilitat amb el que disposa la normativa mediambiental assenyalada.  
  
Consideracions ambientals:  
El projecte pot considerar-se d'àmbit d'afecció molt reduït, ja que se circumscriu a una zona puntual, amb una ocupació de 6 m² per a la plataforma on s'instal·larà una torreta de fusta per a la vigilància i prevenció d'incendis. L'objecte del projecte és l'increment de la conca visual en zones actualment en ombra per a la vigilància d'incendis.  
  
La localització resulta d'un estudi d'alternatives realitzat a partir de l'elaboració del mapa de vigilància per a la prevenció d'incendis forestals al terme municipal d'Alcoi, per mitjà de models digitals d'elevacions (MDE), i l'estudi de detall per a situar una torreta en l'entorn de l'ermita de Sant Antoni.  
L'actuació es projecta en un espai d'elevada sensibilitat mediambiental, i s'ubica en l'àmbit de Xarxa Natura 2000 de la ZEC Serres de Mariola i del Carrascar de la Font Roja, declarada pel Decret 192/2014, en un espai inclòs en el parc natural del Carrascar de la Font Roja, en la zona 1 de zonificació del PORN, «espais naturals de protecció especial», i en la zona C de zonificació del PRUG d?«ús públic sostenible».  
  
Se situa sobre el paisatge de rellevància regional PRR20 Serres de l'Interior d'Alacant, Mariola, Maigmó i Penya Roja, inclòs en la directriu 53 del Decret 1/2011, pel qual s'aprova l'estratègia territorial de la Comunitat Valenciana, i s'ha elaborat el corresponent estudi d'integració paisatgística amb el contingut i abast establit en els articles 52 i 57 del RPJECV. S'ha qualificat la zona com d'alt valor paisatgístic, d'acord amb la valoració indicada en l'article 37 del RPJECV.  
  
De la condició requerida per la pròpia finalitat de la infraestructura (ubicació en una zona d'elevada visibilitat), podria derivar-se una incidència significativa en el paisatge. No obstant això, les mesures preventives i correctores previstes, d'acord amb l'estudi d'integració paisatgística (disminució de l'alçada de la torre a 7 metres, utilització de materials naturals) i l'existència d'un entorn arbori, atenuen notablement la percepció visual, i, per tant, els efectes sobre el paisatge tindran nivells acceptables.  
L'actuació no comporta moviment de terres, ja que s'ubica en una zona plana, així com tampoc l'execució d'accessos, perquè es troba al costat d'un accés ja executat, i no requereix l'execució d'altres infraestructures complementàries per a la seua instal·lació i funcionament.  
  
Per la qual cosa, efectuat l'anàlisi ambiental anteriorment exposat, i la vista dels informes emesos, es desprén que la seua execució i funcionament no genera impactes ambientals significatius, i que, per contra, és una instal·lació que permet millorar la vigilància i la prevenció d'incendis forestals, contribuint a la preservació dels valors ambientals del medi natural en què s'ubica, i que resultant compatible amb les determinacions del PORN i el PRUG del parc natural del Carrascar de la Font Roja.  
  
Consideracions jurídiques  
El projecte examinat constitueix un dels supòsits en què és preceptiva la formulació d'una estimació d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 13.b del Decret 121/2004, de 16 de juliol, del Consell, pel qual s'aprova el pla d'ordenació de recursos naturals del parc natural del Carrascar de la Font Roja.  
En l'expedient s'han observat els tràmits previstos en el Decret 162/1990, pel qual s'aprova el Reglament per a l'execució de la Llei 2/1989, d'Impacte Ambiental de la Comunitat Valenciana, i les altres disposicions que li siguen aplicables.  
L'article 13 del Decret 158/2015, 18 de de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
  
Per tot això, fent ús de les facultats que tinc legalment atribuïdes, formule la següent  
  
Estimació d'impacte ambiental  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que li siguen aplicables, el projecte de torreta de vigilància per a la prevenció d'incendis a la partida Sant Benet Baix, parcel·la 20 del polígon 25, del terme municipal d'Alcoi, sempre que es desenvolupe amb les previsions del projecte, l'estudi d'impacte ambiental i la resta de documentació que hi ha en l'expedient i s'adopten les mesures indicades en l'apartat segon.  
  
  
Segon  
A més de les mesures adoptades en el projecte, s'estableixen les condicions següents:  
1. Els residus generats en la fase de construcció seran gestionats adequadament, d'acord amb les previsions del Reial Decret 105/2008, d'1 de febrer, i el Decret 200/2004, d'1 d'octubre.  
2. Atesa la ubicació de la instal·lació en un enclavament forestal, s'han d'adoptar durant l'execució del projecte i dels treballs de manteniment les mesures de prevenció d'incendis forestals establides en el Decret 7/2004, de 23 de gener.  
3. Si apareixen elements del patrimoni cultural durant les obres, se suspendran i es comunicarà a l'òrgan competent.  
  
  
Tercer  
Notificar a les persones interessades que contra la present resolució, pel fet de ser un acte de tràmit, no es pot interposar cap recurs, sense perjuí que puguen utilitzar-se els mitjans que en defensa dels drets propis s'estimen pertinents.  
  
Quart  
Publicar en el Diari Oficial de la Comunitat Valenciana un extracte de la present estimació d'impacte ambiental, d'acord amb el que disposa l'article 31 de l'esmentat Decret 162/1990, de 15 d'octubre.  
  
València, 17 de novembre de 2015.- El director general de Medi Natural i d'Avaluació Ambiental: Antoni Marzo i Pastor.»  
  
València, 7 de gener de 2016.- El director general de Medi Natural i d'Avaluació Ambiental: Antoni Marzo i Pastor.